b'\n_START_ARTICLE_\nBo\xc5\xa1tjan Anton\xc4\x8di\xc4\x8d\n_START_SECTION_\n\xc5\xa0olanje in fakulteta\n_START_PARAGRAPH_\nOsnovno in srednjo \xc5\xa1olo je zaklju\xc4\x8dil v Kopru (O\xc5\xa0 Du\xc5\xa1ana Bordona in Gimnazija Koper). Leta 1992 je diplomiral na Ekonomski fakulteti Univerze v Ljubljani na smeri za ekonomske odnose s tujino. Leta 1995 je na Ekonomski fakulteti zaklju\xc4\x8dil magistrski \xc5\xa1tudij podjetni\xc5\xa1tva, del katerega je opravil na Univerzi v Stirlingu na \xc5\xa0kotskem. Doktor poslovnih znanosti je postal leta 2000, ko je zaklju\xc4\x8dil doktorski \xc5\xa1tudij managementa s poudarkom na podjetni\xc5\xa1tvu in strate\xc5\xa1kem managementu na Weatherhead School of Management, Case Western Reserve University, Cleveland, Ohio, ZDA. 2000 je bil izvoljen v naziv docenta za podro\xc4\x8dje podjetni\xc5\xa1tva na Ekonomski fakulteti Univerze v Ljubljani, kjer je predaval predmete iz podjetni\xc5\xa1tva, strate\xc5\xa1kega managementa in vodenja. 2005 je bil izvoljen v naziv izrednega profesorja, leta 2008 v naziv rednega profesorja za podro\xc4\x8dje podjetni\xc5\xa1tva na Fakulteti za management Univerze na Primorskem, kjer predava predmete iz podjetni\xc5\xa1tva na dodiplomskem in podiplomskem \xc5\xa1tudiju. Predaval je na \xc5\xa1tirih univerzah v tujini (dve v ZDA in dve v Italiji) ter bil tri mesece gostujo\xc4\x8di profesor na univerzi v ZDA (Case Western Reserve University). Od leta 2006 je mentor mlade raziskovalke. Bil je mentor treh doktorandov in pri vrsti magistrskih del in diplomskih nalog. do sedaj je napisal vrsto \xc4\x8dlankov, knjig ali gradiv na temo managementa malih in srednjih podjetij, notranjega podjetni\xc5\xa1tva, podjetni\xc5\xa1kih mre\xc5\xbe, mednarodnega podjetni\xc5\xa1tva, benchmarkinga, vodenja, strate\xc5\xa1kega managementa in industrijske politike. Je \xc4\x8dlan zdru\xc5\xbeenj, ki povezujejo raziskovalce in strokovnjake managementa, kot sta Academy of Management in Strategic Management Society.'